Tveir dómkvaddir matsmenn verða skipaðir til að meta umönnum sjúklings sem lést á Heilbrigðisstofnun Suðurnesja árið 2019. Tveir læknar og einn hjúkrunarfræðingur hafa réttarstöðu sakbornings í málinu.
Þetta er samkvæmt staðfestingu Landsréttar á úrskurði Héraðsdóms Reykjaness. Matsmönnunum er ætlað að svara því hvort umönnun sjúklingsins hafi verið fullnægjandi, meðal annars næringar- og vökvagjöf, meðferð til að koma í veg fyrir legusár og meðhöndlun legusára, meðferð við þvag- og hægðalátum og umönnun almennt. Matsmennirnir skulu vera annars vegar hjúkrunarfræðingur með réttindi í líknandi hjúkrun og hins vegar læknir með sérfræðiþekkingu í líknarlækningu og sérhæfðri verkjalækningu til að svara framangreindum spurningum. Þrír starfsmenn Heilbrigðisstofnunar Suðurnesja eru með réttarstöðu sakbornings, tveir læknar og einn hjúkrunarfræðingur. Héraðsdómur segir í niðurstöðu sinni að matinu sé ætlað að svara því hvort umönnun sjúklingsins hafi verið fullnægjandi. Matið geti því leitt í ljós sekt eða sakleysi. Þá bendir dómurinn á að þetta mat hafi verið klofið frá matsgerð sem lögreglan óskaði eftir í síðasta mánuði og snýr eingöngu að störfum læknanna tveggja. Þar eiga matsmennirnir að svara hver dánarorsök sjúklingsins var, hvort forsendur hafi verið til þess að hefja lífslokameðferð og hvort rétt hafi verið staðið að henni sem og sjúkdómsgreinginu sjúklingsins. Annar læknirinn sem er til rannsóknar í þessu máli missti lækningaleyfið, en hefur fengið takmarkað leyfi og starfar nú á Landspítalanum undir eftirliti.
Landsréttur hefur úrskurðað að tveir sérfróðir matsmenn verði kallaðir til við að meta meðferð og umönnun sjúklings sem lést á Heilbrigðisstofnun Suðurnesja. 